Kviečiame studentus teikti prašymus–anketas valstybės remiamoms paskoloms gauti

Valstybinis studijų fondas skelbia valstybės remiamų paskolų studijų kainai sumokėti, gyvenimo išlaidoms, dalinėms studijoms pagal tarptautines (tarpžinybines) sutartis pavasario semestrą gauti prašymų – anketų teikimo pradžią. **Prašymų – anketų teikimo pradžia – 2020 m. vasario 24 d.** (8:00 val.), **pabaiga – 2020 m. kovo 13 d.** (15 val.).

Numatoma studentų, kuriems bus siūloma sudaryti paskolų sutartis, **sąrašų paskelbimo data – 2020 m. balandžio 1 d.**

Vadovaujantis Valstybės paskolų ir valstybės remiamų paskolų studentams suteikimo, administravimo ir grąžinimo tvarkos aprašu, Lietuvos aukštųjų mokyklų studentams ***pavasario semestrą*** bus teikiamos šios valstybės remiamos paskolos:

* *paskolos studijų kainai sumokėti* (šios paskolos suma per vienerius studijų metus negali viršyti studento už einamuosius studijų metus mokamos studijų kainos ar jos dalies); **pavasario semestrą teikiamos paskolos dydis negali būti didesnis nei pavasario semestrą mokamos studijų kainos dalis**;
* *paskolos gyvenimo išlaidoms* (šios paskolos suma per vienerius studijų metus negali viršyti 50 BSI (bazinės socialinės išmokos) dydžių (1 950 Eur); **pavasario semestrą teikiamų paskolų gyvenimo išlaidoms dydis negali viršyti 25 BSI dydžių (975 Eur)**;
* *paskolos dalinėms studijoms pagal tarptautines (tarpžinybines) sutartis* (šios paskolos suma per vienerius studijų metus negali viršyti 60 BSI dydžių (2 340 Eur).

**Studentai**, **pageidaujantys gauti aukščiau minėtas paskolas, turi adresu** <https://studentai.vsf.lt/studentai/> **užpildyti prašymus – anketas**.

Primename, kad jeigu mokslo metų pradžioje studentas su banku pasirašo sutartį paskolai studijų kainai sumokėti iš karto abiem semestrams, **bankas paskolą perves į mokslo ir studijų institucijų sąskaitą kiekvieną semestrą**. Pasirašius paskolos sutartį, pirmoji paskolos dalis, lygi studento už rudens semestrą mokamai studijų kainai, pervedama per 3 darbo dienas nuo paskolos gavėjo prašymo pervesti šią paskolos dalį į mokslo ir studijų institucijos sąskaitą.

Paskolos dalis už pavasario semestrą išmokama **nuo 2020 m. vasario 1 d. iki liepos 1 d., kai studentas bankui pateikia prašymą pervesti likusią paskolos studijų kainai sumokėti dalį. Nepateikus prašymo, antra paskolos dalis nėra išmokama**.

Daugiau informacijos apie valstybės remiamas paskolas: <http://vsf.lrv.lt/lt/studentams/vrpaskolos>

Studijų tarnybos paramos studentams vadybininkė

Regina Venckienė